Sarpsborg 08 over streken etter viktig snuoperasjon i nedrykksstriden
En som kunne glise bredt etter kampslutt var Sarpsborgs midtstopper Bjørn Inge Utvik. Han var en av Sarpsborgs målscorere i kampen, og han sparer ikke på kruttet når han forklarer følelsene sine etter tre poeng. – Det var helt magisk. Jeg har tenkt litt på det i de siste kampene at vi skal få en dødballscoring, og det var deilig å få den i dag i en såpass viktig kamp. Veldig deilig med tre poeng, men den scoringen min var bare helt magisk, smiler Utvik til VG. Redaksjonelt samarbeidAlt om kveldens runde i Eliteserien finner du her! Det så derimot ikke lyst ut etter de første 20 minuttene i den 27. runden av Eliteserien. Vertene var direkte svake i det meste de foretok seg, og på toppen av det hele stanget Onni Valakari bortelaget i ledelsen. – Fotballen er rar. I starten er vi ikke fantasifulle nok og relasjonelle nok, men så får vi et mål i en periode vi ikke var spesielt bra. Så synes jeg vi har et magisk kvarter i andre omgang, sier Geir Bakke til VG.Sarpsborg 08 kjempet seg nemlig tilbake. Kristoffer Zachariassen var iskald da ballen tilfalt ham inne i gjestenes sekstenmeter. Den løpssterke strilen trillet rolig ballen i mål etter innlegg fra Kyle Lafferty, på det som må regnes som hjemmelagets første mulighet. Sistnevnte var også nære før pause. Spissen havnet som alltid litt i klammeri med motstanderne og litt med dommer. Han fikk blant annet gult kort, og klappet også ironisk til dommer Espen Eskås da han ikke fikk frispark senere i omgangen. Men nordiren viste sin klasse da han hamret ballen i stolpen fra skrått hold. Kun marginer hindret ham i å sende Sarpsborg 08 i ledelsen. Marginer trengte ikke Bjørn Inge Utvik da han steg til værs og stanget hjemmelaget i føringen etter pause, iført en svart hjelm. Kun to minutter senere satt ballen i garnet igjen. Ole Jørgen Halvorsen ble spilt fri på ypperlig vis etter pasning fra Mustafa Abdellaoue, og plasserte ballen bort i det lengste hjørnet.Aidan Barlow reduserte for gjestene med et velplassert skudd, men det var for sent. Selv om både spillerne og fansen rakk å kjenne på nervøsiteten. – Så blir vi bekymret igjen. Det har skjedd litt for mange ganger i år. Menneskekroppen er jo sånn at den kjenner på hva den har vært med på før, så slår det inn noen bekymringer istedenfor at vi klarer å overvinne det, sier Bakke. Seieren betyr at Sarpsborg 08 klatrer forbi Tromsø på bedre målforskjell. Begge lagene er på trygg grunn med to poengs margin ned til kvalikplass. – Vi må ta én kamp av gangen. Hver gang blir en cupfinale, sier Simo Valakari, som ikke vil endre på måte og spille på. Tvert imot: – Vi må spille enda mer langs bakken. Vi ser at Sarpsborg 08 får til veldig lite når vi spiller sånn, men når vi ikke tør å bruke ballen passer kampbildet dem mye bedre, sier Tromsø-treneren. Se mer statistikk for Eliteserien på VG Live.Champions League-kvalifisering Europaliga-kvalifisering Nedrykkskvalifisering Nedrykk
(Sarsborg 08 - Tromsø IL 3 – 2) Sarpingene ser nedrykksspøkelset i hvitøyet, men etter seieren mot Tromsø er østfoldingene omsider på trygg grunn.